Ιαπωνική Καμπάνα της Ειρήνης

Η ιαπωνική Καμπάνα της Ειρήνης αποτελεί σύμβολο ειρήνης του ΟΗΕ (Οργανισμός Ηνωμένων Εθνών). Η καμπάνα κατασκευάστηκε στις 24 Νοεμβρίου του 1952 και ήταν δώρο του ιαπωνικού λαού στον ΟΗΕ με κάθε επισημότητα, στις 8 Ιουνίου του 1954. Η καμπάνα (αγγλικά: Bonshō, ιαπωνικά: 梵鐘 ) της ειρήνης, δωρίστηκε στον ΟΗΕ από την Ιαπωνία, όταν ακόμα η χώρα δεν είχε γίνει επισήμως δεκτή στα Ηνωμένα Έθνη. Η Καμπάνα της Ειρήνης, παρουσιάστηκε στον Οργανισμό των Ηνωμένων Εθνών, μέσα από την Ιαπωνική ομοσπονδία του ΟΗΕ.

 Ιστορία 
Το εργοστάσιο Τάντα στην Ιαπωνία, κατόρθωσε να ολοκληρώσει την κατασκευή της καμπάνας την Παγκόσμια Ημέρα των Ηνωμένων Εθνών. Κατασκευάστηκε από τον Τσιγιότζι Νακαγκάουα, και φέρει παρόμοια χαρακτηριστικά με την καμπάνα που ο ίδιος κατασκεύασε για τον ναό της Ουβατζίμα. O Νακαγκάουα ίδρυσε μετέπειτα τον Παγκόσμιο Οργανισμό Καμπάνα της Ειρήνης. Η Καμπάνα, φιλοξενήθηκε για λίγο καιρό στην πόλη Οσάκα της Ιαπωνίας, σαν μέρος του προγράμματος Osaka Expo 70, και έπειτα τοποθετήθηκε στην μόνιμη από τότε θέση της, στην Νέα Υόρκη.

Την παρουσίαση της καμπάνας στον ΟΗΕ, πραγματοποίησε ο Ρένζο Σαουάντα, Ιάπωνας επιμελητής του ΟΗΕ. Στην παρουσίαση της καμπάνας, ο Ρένζο Σαουάντα είπε ότι «Αυτή η καμπάνα μετουσιώνει το ιδανικό της ειρήνης, όχι μόνο για τον λαό της Ιαπωνίας, αλλά για ολόκληρο τον πλανήτη. Έτσι, συμβολίζει την καθολικότητα του Οργανισμού των Ηνωμένων Εθνών».

 Περιγραφή 
Η καμπάνα ζυγίζει 116 κιλά, και έχει ύψος 1 μέτρο και 0.6 μέτρα διάμετρο βάσης. Το μέταλλο για την κατασκευή της καμπάνας εξασφαλίστηκε από νομίσματα που παρέδωσαν οι εκπρόσωποι των εξήντα κρατών, που συμμετείχαν στην 13η Γενική Σύσκεψη του ΟΗΕ, που πραγματοποιήθηκε στο Παρίσι το 1951. Τα νομίσματα από τους εκπροσώπους συνέλεξαν παιδιά. Στα πλαϊνά της καμπάνας υπάρχει η επιγραφή 世界絶対平和萬歳 ( ελληνικά: Ας μακροημερεύσει η παγκόσμια ειρήνη).

Το 1977 παραδόθηκε στον ΟΗΕ ένα ξύλινο σφυρί για την καμπάνα, ενώ, στις 20 Μαρτίου του 1990, Ημέρα της Γης, παραδόθηκε στον ΟΗΕ ένα κορδόνι καμπάνας, ευλογημένο από τους σιντοϊστές ιερείς.

Η Καμπάνα της Ειρήνης είναι τοποθετημένη στην 42η οδό και 1ης Λεωφόρου στη Νέα Υόρκη, περιβάλεται από μια ξύλινη κατασκευή, από ξύλο κυπαρισσιού, που θυμίζει σιντοϊστικό παραδοσιακό ναό, ενώ η όλη κατασκευή στηρίζεται πάνω σε μία πέτρινη βάση, που αποτελεί δωρεά του κράτους του Ισραήλ.

 Εκδηλώσεις 
Παραδοσιακά, η Καμπάνα της Ειρήνης ηχεί δύο φορές τον χρόνο. Ηχεί την πρώτη ημέρα της Άνοιξης, κατά την διάρκεια της Εαρινής Ισημερίας, ως εορτασμός για την Ημέρα της Γης. Κάθε χρόνο επιλέγονται τιμητικοί εκπρόσωποι για να κτυπήσουν την καμπάνα.

Επίσης, η καμπάνα ηχεί πριν από κάθε Γενική Συνέλευση του ΟΗΕ, που πραγματοποιείται κάθε χρόνο κατά την διάρκεια του Σεπτεμβρίου, και συμπίπτει με την Παγκόσμια Ημέρα Ειρήνης.

Επιπλέον, η καμπάνα ήχησε στις 4 Οκτωβρίου του 1966, κατά την ημέρα εορτασμού του Φραγκίσκου της Ασίζης, που συνέπιπτε με την επέτειο ενός χρόνου από την επίσημη επίσκεψη του Πάπα Παύλου Στ΄ στον ΟΗΕ.

Η καμπάνα έχει ηχήσει και για διάφορα άλλα γεγονότα και εκδηλώσεις.

 Παραπομπές 

 https://www.un.org/en/events/peaceday/2012/peacebell.shtml

 https://peace-bell.com/pb_e/

 https://peace-bell.com/index_e/

Κατηγορία:Ιστορία της Ιαπωνίας
Κατηγορία:Αξιοθέατα στην Ιαπωνία